Totul se întâmpla în anul 2006, în luna octombrie, însă Torok a postat poza cu el şi Regele Mihai abia acum pe site-ul de socializare Facebook. Torok spune că fotografia a fost făcută de Regina Ana, care îl însoţea pe Rege, alături de un angajat al Casei Regale.

„Stăteam în sala de aşteptare la Viena. Luam avionul către Timişoara. La un moment dat a apărut un domn de înaltă ţinută şi s-a aşezat pe un scaun. Semăna foarte tare cu Regele României aşa că m-am gândit să îl întreb «Nu vă supăraţi, dumneavoastră sunteţi Regele Romaniei...?». El, zâmbind, mi-a spus că da”, scrie, după atâţia ani de la întâlnirea cu Regele, alpinistul arădean pe Facebook.

„Am rugat să mi se facă o poză şi Regina a luat aparatul meu şi a făcut. Am fost foarte bucuros şi emoţionat. Eu i-am vorbit Regelui despre mine, despre expediţii şi chiar m-a felicitat. Când am urcat în avion am stat lângă cel care îi însoţea. Era secretar sau ceva de genul. L-am întrebat cum de Regele călătoreşte la fel cu oamenii de rând şi a răspuns că el este modest. Toţi mergeau la Timişoara la o conferinţă ce avea loc la universitate”, spune Torok.

Acesta l-a mai văzut pe Rege la două luni distanţă la Balul de Cristal organizat în Arad. „El era în lojă alături de primar şi alte personalităţi ale Aradului. Nu m-am dus la el, dar am trăit emoţia alături de ceilalţi invitaţi de a fi la acelaşi eveniment cu Regele. Atunci m-am gândit că pentru a ajunge la acel bal a fost nevoie să fac ceva. Să urc un munte şi aşa am reuşit să stau în aceeaşi încăpere cu regele de două ori. Lumea îl aplauda şi cânta în picioare Imnul Regal «Trăiască Regele...,», mărturiseşte Torok.

Torok mai spune că momentul a fost foarte emoţionant pentru el. Totodată mărturiseşte că „a fost prima dată când m-am întâlnit cu Regele al cărui nume părinţii mei îl rosteau în şoaptă pentru că frica era instalată în noi datorită sistemului atât de bun încât se numea «epoca de aur» şi mai ales prima dată am zburat la clasa a II a adică la economy class cu un Rege. Întotdeauna am fost de partea Regelui şi îmi pare foarte rău că după Revoluţie nu a venit înapoi adică nu a fost lăsat şi dorit să vină înapoi”, mai spune Torok.

Acesta este de părere că „România avea altă şansă şi destin dacă regele se întorcea sau dacă nu era alungat de cei care au făcut cu ţara noastră ce au făcut. Nu de mult îşi sărbatorea ziua de naştere, astfel chiar şi întârziat îi doresc «La mulţi ani» multă sănătate şi bucuria sentimentului că în România sunt mulţi oameni care se gândesc cu drag la el”, încheie alpinistul arădean postarea pe facebook.

Alpinist profesionist şi ghid montan cu 27 de ani de activitate, Torok a fost ales de patru ori Sportivul Anului, premiul fiind acordat de FRAE (Federaţia Romană de Alpinism şi Escaladă).

A participat în 11 expediţii româneşti sau internaţionale în: Himalaya, Karakorum, Anzii Cordilieri. A terminat alături de Janos Torok – Trilogia Alpilor (cei trei mari pereţi nordici Eiger, Grandes Jorasses şi Matterhorn).

Zsolt Torok s-a născut pe data de 29 septembrie 1973, la Arad. De la 18 ani s-a înscris şi în clubul arădean de specialitate şi de atunci a urmat chemarea acestui sport fără întrerupere.



Vă mai recomandăm: FOTO Alpinistul Zsolt Torok învaţă copiii să se caţere, după ce a cucerit cele mai înalte vârfuri ale lumii

FOTO Duc numele ţării în toate colţurile lumii, însă nu primesc nici un sprijin de la stat. Cazul echipei alpinistului Zsolt Torok